Benny Engelbrecht (S), 2008-06-03:
Beslutningsforslaget fra Enhedslisten opfordrer regeringen til at genoprette Fiil Sø.
Det skal ske ved, at staten overtager den jord, som ejes af A/S Fiil Sø samt ved at oprette et samlet naturområde, som omfatter den genskabte sø og de omkringliggende 1.200 ha skov og tilstødende klit- og hedearealer på ca. 900 ha.
Det er ikke første gang, forslaget fremsættes, og det er derfor for hverken regeringen eller den øvrige opposition nyt, at vi støtter forslaget om at genskabe Fiil Sø - den, der engang var Danmarks næststørste sø.
Det handler først og fremmest om at dreje lidt på håndtaget på opstemningsværket ved Henne Mølleå, så kommer vandet mere eller mindre af sig selv.
Det kræver dog, at den, der ejer området, er indstillet på, at det skal udlægges til naturområde, uanset om den ejer så er staten eller en privat.
Lige præcis der er vi i en helt unik situation, for næppe noget sted i Danmark er så stort et område under samme ejer, og samtidig er det en ejer, der har tilkendegivet at være interesseret i, at området bringes tilbage til sit naturlige udsende.
Ikke overraskende tager Kjeld Hansen eksemplet Fiil Sø op i sin bog, og på mange måder har sagen da også paralleller til et andet stort naturgenopretningsprojekt, nemlig Skjern Å.
Men heldigvis er omkostningen for selve genopretningen langt mindre.
Da genopretningen af Fiil Sø blev diskuteret første gang, var den daværende ordfører for Venstre, fru Gudrun Laub,
meget specifik, da det handlede om, hvorvidt ejeren overhovedet var interesseret i at sælge.
Der er sket meget siden da, ikke mindst at ejeren vil sælge og netop med henblik på at genskabe naturen.
For Socialdemokraterne er det dog ikke afgørende, hvem der bliver den lykkelige ejer af Fiil Sø i sidste ende.
Det væsentlige for os er, at den, der kommer til at besidde området, er interesseret i, at området skal bringes tilbage til sin oprindelige natur.
Det betyder dog med andre ord, at vi også kan leve med, at en privat fond overtager området, hvis staten samtidig forpligter sig til at være med til at støtte genopretningsprojektet, og det er jo den debat, vi netop har haft med miljøministeren.
Jeg ud fra, at det her ikke for forslagsstillerne er ejerskabet, der er afgørende, men det kan vi jo høre nærmere om fra hr. Per Clausen senere.
Jeg håber derimod, at vi alle her i salen - selv om vi ikke er så mange - kan være enige om, at det vil være værdifuldt at få genetableret Fiil Sø.
Vi mener, at regeringen vil gå ud over kanten af de internationale konventioner, hvis den pure afviser forslaget.
Det vil være en trist afslutning på de bestræbelser, der har været på at lave en genopretning af dele af området.
En genopretning vil være i fin forlængelse af det tidligere Ribe Amts regionsplan for området, og forslaget vil efter vores mening give en fantastisk naturforbedring i området.
Der er mange naturgenopretningsprojekter over hele landet, der presser sig på, og i det lys skal prioriteringen af Fiil Sø-projektet naturligvis også ses.
Vi er derfor glade for at få det på dagsordenen.
Det er med andre ord ret ufarligt at gå ind og se nærmere på et projekt som det her, ikke mindst hvis det ikke er nødvendigt, at det skal være staten, der ejer Fiil Sø.
Jeg ser derfor frem til en fortsat god debat om emnet, bl.a. i Miljøudvalget, og en fortsat god behandling her i salen.